Afkondigings 13 Oktober - NG Kerk Somerset-Wes
Afkondigings 13 Oktober
admin1Afkondigings11/10/2019	Leave a comment0
TIENDE MAAND OFFERFEESDIENS 09:00
Baie welkom in die erediens van die Omgeegemeente Somerset-Wes. Met die draai van die seisoen, die mooi berge, groenigheid en blomme om ons, bid ons ook vir nuwe lewe deur die werk van die Gees in ons lidmate en gemeente se lewens sodat die Koninkryk meer sigbaar kan word hier waar ons woon en werk. Vanoggend se leesroosterteks uit Lukas 17:11-19 help ons weer om te ontdek dat geloof en bekering 'n praktiese saak is en lewensverandering teweeg bring. Mag die Here sy doel met ons saamwees vandag bereik.
Tydens ons baie informele aanddiens, sit ons die gesprek oor vanoggend se teksgedeelte inter-aktief voort en nooi ons een-en-elk uit om te kom saamkuier rondom die Woord. Kom drink sommer al van 6uur se kant af saam koffie of tee. Sien uit om julle te sien!
Almal wat wil deel wees van die Kerssangdienskerkkoor wat op 24 November om 19:00 optree, word hartlik uitgenooi om asb op 20 Oktober na afloop van die erediens by die orrel bymekaar te kom vir die eerste oefening.
Oefeninge is op 20 Oktober, 27 Oktober, 3 November, 10 November en 17 November vir 'n UUR na afloop van die erediens. (Ongeveer 10:00 tot 11:00)
Ds Klasie Steenkamp se familie, met sy afsterwe.
Martie vd Merwe, behandeling.
Dina Cilliers, heupoperasie.
Elize Toua se familie, met haar afsterwe.
Ria Stadler, wat geval het.
DISAKLOOF KAMPTERREIN Finale kennisgewing:
Gemeentelede wat die kamp wil bywoon en nog nie hul name deurgegee het nie, moet dit asb op Maandag, 14 Oktober voor 14:00 by die kerkkantoor, of kampkoördineerders doen. Koste vir die kamp beloop R120 per persoon, betaalbaar teen 16/10/2019 by die kerkkantoor of per EFT in die kerk se bankrekening met duidelike verwysing: GEMEENTEKAMP en jou VAN. (Sien kerk se bankbesonderhede op die agterblad).
Dagbesoekers vir Saterdag, 19 Oktober is ook baie welkom. Sperdatum vir dagbesoekers om jou naam op te gee, is ook Maandag 14 Oktober.
Om 'n Bybel in 'n persoon se hand te kan plaas bly een van die grootste geskenke wat ons as Christene vir ander kan gee. Vir die Gideons is die roeping daar om getuienis te kan lewer oor God se werk en sodoende Sy Koninkryk so te kan verkondig deur die plasing van die Woord. Die lede van die Gideons is mense wat uit die alledaagse handel en wandel van die gemeenskap kom en nie een van hulle het die gawe en talente ontvang om voor groot skares te kan preek nie, maar ons het wel die voete en hande gekry om te arbei vir God se Koninkryk. Daarom is dit vir ons 'n geweldige voorreg om 'n Bybeltjie in 'n Graad 8-leerling se hand te sit, om in 'n tronksel in te stap en te gaan bid vir mense wat werklik hulp nodig het en om 'n Bybel in 'n spreekkamer of hotellaai te los, met die wete dat God 'n plan het met die Woord op die regte tyd en vir die regte persoon. Ons gee ook persoonlike werkers testament (Bybels wat ons self aankoop), as deel van ons getuienis en hierdie werk doen ons saam met ons vrouens en hulpgroeplede.
Vir ons is die kerk 'n bymekaarkomplek wat bevestig dat die Woord in praktyk ook toegepas kan word en ons kompeteer nie teen die kerk vir siele nie, maar beskou die werk wat ons verrig as 'n verlengstuk van die kerkgemeenskap tot in die strate, kantore van ons skole, spreekkamers, ouetehuise en hospitale. As een van 'n klein handjievol Gideons-lidlande, is die Gideons in Suid-Afrika maar een van weiniges wat genoeg eie fondse genereer en daarvoor wil ons die kerke bedank en aan God die eer gee.
Kontakpersoon: Charlie Meyer se kontaknommer (082 859 8845)
ACVV HUIS JAN SWART
SPEELGOED VIR DEMENTIA-LYERS
ACVV Huis Jan Swart benodig "speelgoed" vir ons dementia afdeling en ons vra asb. gemeentes om ons te help. Ons benodig onder meer sagte balle, koringsakkies, legkaarte met nie meer as 12 stukke nie, nie-volwasse inkleurboeke en dik vetkryte, "vroetelsakkies" ens.
Vir navrae, kontak Henriëtte by 021 854-3763.
Vriendin van Martha en Maria Anne-Marie Steenkamp
Ek loer in my kombuiskas na bestanddele wat ek nodig sal hê om 'n vlakoek te bak. Dierbare familie en vriende het laas naweek 'n ietsie van alles gebring. Ek onthou ewe skielik ook nog van die gevriesde snoek in die vrieskas – hul het sekerlik geweet dat ons Karoo lammers nou te maer is vir 'n tjoppie op die kole! Langs die snoek lê ook die skoongemaakte werfhoender wat buurvrou vir my gebring het, want die ooie met die lammertjies het die mielies meer nodig as die hoender! Die plaaswerker wat gedros het, se henne het agtergebly, so eiers kry ek dan ook by hulle! Buurman het melkbokke en kry ons gereeld bokmelk persent. So, ek besef ek het omtrent alles wat ek nodig het vir die koek en nog baie vir die tafel ook. Die droogte het baie doringbome laat vrek, dus is hier oorgenoeg droë hout om my koolstoof elke wintersmôre brand te maak. Hoe bevoorreg kan 'n mens nie wees nie….Vlakoek word gebak!
Ek kom by my twee geliefde vriendinne, Martha en Maria. Ek weet van hul omstandighede wat maar nes myne lyk. Behalwe dat hul in 'n erge krisis is. Ons sit rondom hul klein kombuistafeltjie. Die emosies, bekommernisse en gemoedere is tasbaar. Dis onverstaanbaar dat ons dierbare Vriend Jesus so getalm het om tot ons redding en uitkoms te kom. Ons almal het saam gesmeek om hulp vir 'n siek, maar nou sterwende Lasarus. Weet Hy dan nie hoe bekommerd ons is nie. Buite waai 'n droewige, droë wind wat geen vooruitsigte voorspel nie. Die droogte het 'n naam gekry – Lasarus. Help nie eers Maria se voorbeeld van laag by Jesus se voete te sit en smeek vir aanraking, is iets werd nie. Martha bly steeds aan die spook met die alledaagse pligte wat afgehandel moet word. Eintlik het sy Maria se voorbeeld broodnodig, maar sy is te besig om huis en haard staande te hou. Nadat alle hoop op uitkoms al vervaag het, kom ons Vriend met 'n glimlag daar aan.
"Waarom is jul so bedruk?" "Hierdie siekte van Lasarus, sal nie op die dood uitloop nie, maar op die openbaring van God se mag". Dit klink na leë woorde. Weet Hy dan nie dat Lasarus al lank dood is nie? As Hy net vroeër ingegryp het, was ons nie nou in hierdie haglike, droewige omstandighede nie. Verstaan Hy dit nie? Die gerusstellende woorde kom, dat Lasarus weer sal opstaan en sal LEWE! Hyself sal die yslike klip voor die graf wegrol, sodat Lasarus weer sal kan lewe, al het hy nog sy grou grafklere aan. Ons Vriend se opdrag kom: "Maak hom los, sodat hy weer kan huistoe gaan."
Alles gebeur op sy tyd. Verniet het ek die vlakoek gebring om na die begrafnis saam met tee te geniet, soos dit hoort! Ons gaan met 'n Lasarus te doen hê, as ons Lewende Vriend ons red uit omstandighede waaroor ons nie beheer het nie.
Die Lasarus–droogte duur alreeds jare lank. Dis onverstaanbaar dat die Skepper van Sy Skepping so talm, ten spyte van ons hulpkrete en laag aan Sy voete sit. Sal Hy betyds opdaag om die grafklip van die droë verskroeide veld daarbuite weg te rol? Sodat die Lasarus-droogte weer kan lewend word? Dat die dooie grafdoeke sal afval en ons weer sal kan uitloop om te getuig van ons Vriend se ingrype op sy tyd. Ons moet net geduldig wag op Hom.
"Martha, Maria, ek dink ons kan solank 'n stukkie van die vlakoek sny, in afwagting op die tyding van Hoop wat ons Vriend gebring het."